தேசிய அளவில் அனைத்து மாநிலங்களில் உழவர் சந்தைகளை துவங்க தமிழக அரசின் ஆலோசனை நமது அண்டைய கேரள மாநிலத்தில் கூட பயன்தராது. தமிழகத்தில் இருந்து தங்களின் காய்கறிகளை பெற்று வரும் கேரள மாநிலம் போல தேசிய அளவில் பல மாநிலங்கள் தங்களின் காய்கறி தேவைகளை பிற மாநிலங்களில் சந்திக்கும் சூழலில் தேசிய அளவில் அனைத்து மாநிலங்களிலும் உழவர் சந்தைகள் துவங்கி விலைவாசி உயர்வை கட்டுப்படுத்த தமிழக அரசின் சார்பில் தெரிவிக்கப்பட்ட வேளாண் ஆலோசணை ஒரு நல்ல நகைச் சுவை. உணவுப் பொருட்களின் முன்பேர வணிகத்தை கட்டுப்படுத்தாமல், உழவர் சந்தைகள் போன்ற வேளாண் முயற்சிகள் போதிய பலன்கள் தராது; ஆலங்கார பொருளாதார மற்றும் வேளாண் முயற்சிகளாகவே இருக்கும். விலைவாசி உயர்வை கட்டுப்படுத்த மத்திய மற்றும் மாநில அரசுகள் தரமான விதைகள், வேளாண் இடு பொருட்கள், இடைவிடாத மின்சாரம் மற்றும் போக்குவரத்து வசதிகள், போதிய நிதி மற்றும் விற்பனை வசதிகளை உருவாக்கி சிறு மற்றும் குறு விவசாயிகள், நடுத்தர விவசாயிகளின் தேவையை நிறைவு செய்வதன் வாயிலாக நமது நிகழ் மற்றும் எதிர்கால உணவு தேவைகளை சந்திக்க முடியும். இடதுசாரிகள் தரும் ஆலோசனைகள், விவசாய சங்கங்களின் கோரிக்கைகளுக்கு செவி சாய்த்து ஒரு நீண்ட, நெடிய செயல் திட்டம் வாயிலாக செயல்படுவதன் வாயிலாகவே விலைவாசி உயர்வு பிரச்சனையை கட்டுப்படுத்த முடியும். உழவர் சந்தை போன்ற முயற்சிகளும் ஆலோசனைகளும் சிறந்த அலங்காரங்களாக இருக்குமேயன்றி விலைவாசி உயர்வை கட்டுப்படுத்துவதில் பலன் பெற்று தராது.